Kamjenc (SN/mwe). „W Kamjenskej chorowni maltezow swj. Jana je přeco dosć konserwow kreje. Hojernju naš kooperaciski partner, krejdarjenska słužba Němskeho čerwjeneho křiža (DRK) sewjer-wuchod, přewšo derje zastaruje“, piše Ines Eifler z běrowa za zjawnoste dźěło chorownje Serbskim Nowinam. „Njeje so hišće ženje stało, zo bě pola nas žiwjenje pacienta pobrachowaceje kreje dla wohrožene.“ Hdys a hdys pak móže k problemej rezerwy krejneje skupiny 0 rhesus negatiw (0/d) dóńć. „To je jara rědka skupina kreje, kotruž jenož něhdźe šěsć procentow ludźi tež w Hornjej Łužicy ma“, Ines Eifler podšmórny.
szl_Latn